CELEX: 
Language: lv
Date: 2021-04-21 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) Nr. 231/2013 groza attiecībā uz ilgtspējas riskiem un ilgtspējas faktoriem, kas jāņem vērā alternatīvo ieguldījumu fondu pārvaldniekiem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Šī regula ir daļa no plašākas Komisijas iniciatīvas par ilgtspējīgu attīstību. Tā veido pamatu ES satvaram, kurā ilgtspējas apsvērumi ir finanšu sistēmas pamatā, lai atbalstītu Eiropas ekonomikas pārveidošanu par zaļāku, noturīgāku un aprites sistēmu saskaņā ar Eiropas zaļā kursa
                  1
                mērķiem.
            
            
               Pēc tam, kad 2016. gadā tika pieņemts Parīzes nolīgums par klimata pārmaiņām un Apvienoto Nāciju Organizācijas Ilgtspējīgas attīstības mērķu (IAM) programma 2030. gadam, Komisija Rīcības plānā: ilgtspējīgas izaugsmes finansēšana
                  2
                paziņoja nodomu precizēt ilgtspējas integrēšanu tā dēvētajos fiduciārajos pienākumos nozaru tiesību aktos. Paziņojumā “Eiropas zaļais kurss” apliecināts, ka vajadzīgi ilgtermiņa signāli, lai finanšu un kapitāla plūsmas virzītu uz zaļajām investīcijām un novērstu aktīvu kļūšanu par balastu. Šī deleģētā regula veicinās šā konkrētā mērķa sasniegšanu.
            
            
               Ar Deleģēto regulu (ES) Nr. 231/2013
                  3
                papildina Direktīvu 2011/61/ES
                  4
               , cita starpā sīkāk precizējot darbības nosacījumus, tostarp noteikumus par uzticamības pārbaudi vai to interešu konfliktu veidu identificēšanu, kas attiecas uz alternatīvo ieguldījumu fondu pārvaldniekiem (AIFP).
            
            
               Šīs regulas pamatā ir Eiropas Vērtspapīru un tirgu iestādes (EVTI) galīgais ziņojums par tehniskajām konsultācijām
                  5
               . Tehniskajās konsultācijās secināts, ka ir vajadzīgi papildu precizējumi attiecībā uz ilgtspējas risku un ilgtspējas faktoru integrēšanu Regulā 231/2013, un šajā sakarā ir apzināti konkrēti noteikumi. 
            
            
               Ar šo regulu precizē AIFP pašreizējo pienākumu integrēt ilgtspējas riskus. Precizējums neievieš dažādu risku pakāpes. Ar šo direktīvu arī precizē regulas ietekmi uz tādas informācijas atklāšanu finanšu pakalpojumu nozarē, kas saistīta ar ilgtspēju, proti, gadījumiem, kad AIFP atklāj informāciju par to, kā tiek ņemta vērā negatīva ilgtspējas ietekme.
            
            
               Šī regula un citi nozaru deleģētie akti, ar kuriem pielāgo noteikumus par fiduciārajiem pienākumiem un piemērotības pārbaudēm, vēl vairāk pastiprina regulu par tādas informācijas atklāšanu finanšu pakalpojumu nozarē, kas saistīta ar ilgtspēju
                  6
               , regulu par ES klimata pārejas etaloniem, Parīzes nolīgumam pielāgotiem ES etaloniem un tādas informācijas atklāšanu par etaloniem, kas saistīta ar ilgtspēju
                  7
               , un regulu par ES taksonomiju ilgtspējīgām darbībām
                  8
               . Ar šiem noteikumiem ilgtspējas apsvērumus konsekventi integrē ieguldījumu, konsultāciju un informācijas atklāšanas procesos dažādās nozarēs. Tie nostiprina vidiskos, sociālos un pārvaldības (ilgtspējas) apsvērumus finanšu sistēmas centrā, lai palīdzētu pārveidot Eiropas ekonomiku par videi nekaitīgāku, mazoglekļa, noturīgāku, resursu ziņā efektīvāku un aprites sistēmu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2018. gada 24. jūlijā lūdza EVTI sniegt tehniskas konsultācijas par iespējamiem grozījumiem deleģētajos aktos, kas jāpieņem saskaņā ar Direktīvu 2011/61/ES, attiecībā uz ilgtspējas risku un ilgtspējas faktoru integrāciju.
            
            
               EVTI 2019. gada 30. aprīlī publicēja savu galīgo ziņojumu par Komisijai sniegtajām tehniskajām konsultācijām. Konsultācijās tika ņemti vērā viedokļi, ko ieinteresētās personas pauda sabiedriskajā apspriešanā laikposmā no 2018. gada 19. decembra līdz 2019. gada 19. februārim. Tajā ietverta izmaksu un ieguvumu analīze. Turklāt EVTI 2019. gada 4. februārī rīkoja atklātu uzklausīšanu, lai iegūtu papildu atsauksmes. Notika arī apspriešanās ar Vērtspapīru un tirgu nozares ieinteresēto personu grupu.
            
            
               Komisijas dienesti 2019. gada 22. novembrī uzsāka apspriešanos ar dalībvalstīm; notika arī pienācīga apspriešanās ar Eiropas Vērtspapīru komitejas ekspertu grupu.
            
            
               Saskaņā ar labāka regulējuma principiem priekšlikuma projekts tika publicēts apspriešanai no 2020. gada 8. jūnija līdz 2020. gada 6. jūlijam. Pēc atsauksmju pienācīgas izskatīšanas paskaidrojuma raksta tekstā tika ieviesti papildu grozījumi. 
            
            
               3.DELEĢĒTĀ AKTA JURIDISKIE ASPEKTI
            
            
               Šīs regulas juridiskais pamats ir izklāstīts Direktīvas 2011/61/ES 12. panta 3. punktā, 14. panta 4. punktā, 15. panta 5. punktā un 18. panta 2. punktā. 
            
            
               Šī regula aptver turpmāk uzskaitītos grozījumus Deleģētajā regulā (ES) 231/2013.
            
            
               Regulas 1. panta 1. punktā ir sniegta “ilgtspējas risku” definīcija, kas ir saskaņota ar “ilgtspējas risku” definīciju Regulas (ES) 2019/2088
                  9
                2. panta 22. punktā.
            
            
               1. panta 2. punkts ietver ilgtspējas risku apsvēršanu kvalitatīvā vai kvantitatīvā ziņā uzticamības pārbaudes prasībās saskaņā ar Deleģētās regulas (ES) 231/2013 18. pantu. Ja AIFP apsver ieguldījumu lēmumu svarīgāko negatīvo ietekmi uz ilgtspējas faktoriem, uzticamības pārbaudes prasībās arī tie ir pienācīgi jāņem vērā. 
            
            
               Regulas 1. panta 3. punktā noteikts, ka AIFP ir jāsaglabā vajadzīgie resursi un zināšanas, lai efektīvi integrētu ilgtspējas riskus, grozot Deleģētās regulas (ES) 231/2013 22. pantu.
            
         
         
            
               Regulas 1. panta 4. punktā ir noteikts, ka interešu konfliktu identificēšanā ir jāiekļauj arī tie interešu konflikti, kas var rasties ilgtspējas risku integrācijas rezultātā.
            
            
               Regulas 1. panta 5. punktā ir precizēts, ka riska pārvaldības politikā saskaņā ar Deleģētās regulas (ES) 231/2013 40. pantu ir jāņem vērā arī alternatīvo ieguldījumu fondu pakļautība ilgtspējas riskiem.
            
            
               Ar regulas 1. panta 6. punktu Deleģētās regulas (ES) 231/2013 57 panta 1. punktā noteiktajās vispārējās prasībās tiek integrēts AIFP pienākums ņemt vērā ilgtspējas riskus.
            
            
               Ar regulas 1. panta 7. punktu nodrošina, ka AIFP augstākā vadība ir atbildīga par ilgtspējas risku integrāciju.
            
            
               KOMISIJAS DELEĢĒTĀ REGULA (ES) …/..
            
            
               (21.4.2021),
            
            
               ar ko Deleģēto regulu (ES) Nr. 231/2013 groza attiecībā uz ilgtspējas riskiem un ilgtspējas faktoriem, kas jāņem vērā alternatīvo ieguldījumu fondu pārvaldniekiem
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu 2011/61/ES (2011. gada 8. jūnijs) par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010
                  10
                un jo īpaši tās 12. panta 3. punktu, 14. panta 4. punktu, 15. panta 5. punktu un 18. panta 2. punktu,
            
            
               tā kā:
            
            
               (1)Pārejai uz mazoglekļa, ilgtspējīgāku, resursu ziņā efektīvāku un aprites ekonomiku, kas atbilst ilgtspējīgas attīstības mērķiem, ir būtiska nozīme, lai nodrošinātu Savienības ekonomikas ilgtermiņa konkurētspēju. Savienība 2016. gadā noslēdza Parīzes nolīgumu
                  11
               . Parīzes nolīguma 2. panta 1. punkta c) apakšpunktā ir noteikts mērķis stiprināt reakciju uz klimata pārmaiņām, cita starpā saskaņojot finanšu plūsmas ar virzību uz zemu siltumnīcefekta gāzu emisiju līmeni un pret klimata pārmaiņām noturīgu attīstību.
            
            
               (2)Atzīstot šo problēmu, Komisija 2019. gada decembrī nāca klajā ar Eiropas zaļo kursu
                  12
               . Minētais zaļais kurss ir jauna izaugsmes stratēģija, kuras mērķis ir pārveidot Savienību par taisnīgu un labklājīgu sabiedrību ar mūsdienīgu, resursefektīvu un konkurētspējīgu ekonomiku, kurā siltumnīcefekta gāzu neto emisijas, sākot no 2050. gada, būtu nulle un ekonomiskā izaugsme būtu atsaistīta no resursu patēriņa. Lai sasniegtu šo mērķi, ieguldītājiem jādod skaidri signāli attiecībā uz viņu ieguldījumiem, lai novērstu aktīvu kļūšanu par balastu un piesaistītu ilgtspējīgu finansējumu.
            
            
               (3)Komisija 2018. gada martā publicēja savu rīcības plānu “Ilgtspējīgas izaugsmes finansēšana”
                  13
               , ar ko izveido vērienīgu un visaptverošu stratēģiju attiecībā uz ilgtspējīgu finansējumu. Viens no rīcības plānā minētajiem mērķiem ir pārorientēt kapitāla plūsmas uz ilgtspējīgākiem ieguldījumiem, lai panāktu ilgtspējīgu un iekļaujošu izaugsmi. Ietekmes novērtējums, kas bija pamatā turpmākajām likumdošanas iniciatīvām, kuras tika publicētas 2018. gada maijā
                  14
               , liecināja par nepieciešamību precizēt, ka alternatīvo ieguldījumu fondu pārvaldniekiem, pildot savus pienākumus pret ieguldītājiem, būtu jāņem vērā ilgtspējas faktori. Tāpēc alternatīvo ieguldījumu fondu pārvaldniekiem būtu pastāvīgi jānovērtē ne tikai visi attiecīgie finanšu riski, bet arī visi attiecīgie ilgtspējas riski, kā minēts Eiropas Parlamenta un Padomes Regulā (ES) 2019/2088
                  15
               , kuri, ja tādi rodas, varētu radīt faktisku vai iespējamu būtisku negatīvu ietekmi uz ieguldījuma vērtību. Komisijas Deleģētajā regulā (ES) Nr. 231/2013
                  16
                nav skaidras atsauces uz ilgtspējas riskiem. Šā iemesla dēļ un lai nodrošinātu, ka iekšējās procedūras un organizatoriskā kārtība tiek pienācīgi īstenota un ievērota, ir jāprecizē, ka AIFP procesi, sistēmas un iekšējā kontrole atspoguļo ilgtspējas riskus un ka minēto risku analīzei ir nepieciešamas tehniskās spējas un zināšanas.
            
            
               (4)Saskaņā ar Regulu (ES) 2019/2088 AIFP, kuriem ir pienākums ņemt vērā ieguldījumu lēmumu svarīgāko negatīvo ietekmi uz ilgtspējas faktoriem vai brīvprātīgi ņemt vērā šo svarīgāko negatīvo ietekmi, ir pienākums atklāt informāciju par to, kā to uzticamības pārbaudes politikā ir ņemta vērā šī svarīgākā negatīvā ietekme. Lai nodrošinātu konsekvenci starp Regulu (ES) 2019/2088 un Regulu (ES) Nr. 231/2013, minētais pienākums būtu jāatspoguļo Regulā (ES) Nr. 231/2013.
            
            
               (5)Lai uzturētu augstus ieguldītāju aizsardzības standartus, AIFP, identificējot interešu konfliktu veidus, kuru pastāvēšana var kaitēt AIF interesēm, būtu jāietver interešu konflikti, kas var rasties, ilgtspējas riskus integrējot to procesos, sistēmās un iekšējā kontrolē. Šie konflikti var ietvert konfliktus, kas izriet no attiecīgo darbinieku atalgojuma vai personīgiem darījumiem, interešu konfliktus, kas varētu izraisīt zaļmaldināšanu, ieguldījumu stratēģiju maldinošu pārdošanu vai nepareizu atspoguļojumu, un interešu konfliktus starp dažādiem AIF, kurus pārvalda viens un tas pats AIFP.
            
            
               (6)Tāpēc Deleģētā regula (ES) Nr. 231/2013 attiecīgi jāgroza.
            
            
               (7)Kompetentajām iestādēm un AIFP būtu jādod pietiekami daudz laika, lai pielāgotos jaunajām prasībām, kas ietvertas šajā regulā. Tāpēc tās piemērošana būtu jāatliek,
            
            
               IR PIEŅĒMUSI ŠO REGULU.
            
         
         
            
               1. pants
            
            
               Deleģēto regulu (ES) Nr. 231/2013 groza šādi:
            
            
               (1)regulas 1. pantam pievieno šādu 6. un 7. punktu:
            
            
               “6)
                     “ilgtspējas risks” ir ilgtspējas risks, kā definēts Eiropas Parlamenta un Padomes Regulas (ES) 2019/2088* 2. panta 22. punktā;
            
            
               7)
                     “ilgtspējas faktori” ir ilgtspējas faktori, kā definēts Regulas (ES) 2019/2088 2. panta 24. punktā.
            
            
               ________________________
            
            
               *
                     Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).”;
            
            
               (2)regulas 18. pantam pievieno šādu 5. un 6. punktu:
            
            
               “5.
                     AIFP, izpildot 1. līdz 3. punktā noteiktās prasības, ņem vērā ilgtspējas riskus.
            
            
               6.
                     Gadījumos, kad AIFP apsver ieguldījumu lēmumu svarīgāko negatīvo ietekmi uz ilgtspējas faktoriem, kā aprakstīts Regulas (ES) 2019/2088 4. panta 1. punkta a) apakšpunktā vai kā prasīts minētās regulas 4. panta 3. vai 4. punktā, minētie AIFP ņem vērā šādu svarīgāko negatīvo ietekmi, izpildot šā panta 1. līdz 3. punktā noteiktās prasības.”;
            
            
               (3)regulas 22. pantam pievieno šādu 3. punktu:
            
            
               “3.
                     1. punktā minētajos nolūkos AIFP uztur vajadzīgos resursus un kompetenci, lai efektīvi integrētu ilgtspējas riskus.”;
            
            
               (4)regulas 30. pantam pievieno šādu daļu:
            
            
               “AIFP nodrošina, ka identificējot interešu konfliktu veidus, kuru pastāvēšana var kaitēt AIF interesēm, tie ietver tos interešu konfliktu veidus, kas var rasties, ilgtspējas riskus integrējot to procesos, sistēmās un iekšējā kontrolē.”; 
            
            
               (5)regulas 40. panta 2. punktu aizstāj ar šādu: 
            
            
               “2.
                     Riska pārvaldības politika ietver procedūras, kas vajadzīgas, lai AIFP varētu novērtēt katra pārvaldītā AIF pakļautību tirgus, likviditātes, ilgtspējas un darījumu partnera riskam un AIF pakļautību visiem pārējiem riskiem, tostarp operacionālajiem riskiem, kuri var būt būtiski visiem pārvaldītajiem AIF.”;
            
            
               (6)regulas 57. panta 1. punktam pievieno šādu daļu:
            
            
               “AIFP, izpildot pirmajā daļā noteiktās prasības, ņem vērā ilgtspējas riskus.”;
            
            
               (7)regulas 60. panta 2. punktam pievieno šādu i) apakšpunktu:
            
            
               “i)
                     ir atbildīga par ilgtspējas risku integrēšanu a) līdz h) apakšpunktā minētajās darbībās.”.
            
         
         
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no [PB: lūgums ievietot datumu – 12. mēneša pirmā diena pēc publicēšanas Eiropas Savienības Oficiālajā Vēstnesī].
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 21.4.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai. “Eiropas zaļais kurss” (COM(2019)640 final). 
               
               
                  
                     (2)
                  
                        Komisijas paziņojums Eiropas Parlamentam, Eiropadomei, Padomei, Eiropas Centrālajai bankai, Eiropas Ekonomikas un sociālo lietu komitejai un Reģionu komitejai “Rīcības plāns: ilgtspējīgas izaugsmes finansēšana” (COM(2018)097 final).
               
               
                  
                     (3)
                  
                        Komisijas Deleģētā regula (ES) Nr. 231/2013 (2012. gada 19. decembris), ar ko papildina Eiropas Parlamenta un Padomes Direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību (OV L 83, 22.3.2013., 1. lpp.).
               
               
                  
                     (4)
                  
                        Eiropas Parlamenta un Padomes Direktīva 2011/61/ES (2011. gada 8. jūnijs) par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010 (OV L 174, 1.7.2011., 1. lpp.).
               
               
                  
                     (5)
                  
                        Galīgais ziņojums – EVTI tehniskās konsultācijas Eiropas Komisijai par ilgtspējas risku un faktoru integrēšanu PVKIU direktīvā un AIFPD (ESMA34-45-688).
               
               
                  
                     (6)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (7)
                  
                        Eiropas Parlamenta un Padomes Regula (ES) 2019/2089 (2019. gada 27. novembris), ar ko groza Regulu (ES) 2016/1011 attiecībā uz ES klimata pārejas etaloniem, Parīzes nolīgumam pielāgotiem ES etaloniem un ar ilgtspēju saistītu informācijas atklāšanu attiecībā uz etaloniem (OV L 317, 9.12.2019., 17. lpp.).
               
               
                  
                     (8)
                  
                        Eiropas Parlamenta un Padomes Regula par regulējuma izveidi ilgtspējīgu ieguldījumu veicināšanai (vēl nav publicēta).
               
               
                  
                     (9)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (10)
                  
                        OV L 174, 1.7.2011., 1. lpp.
               
               
                  
                     (11)
                  
                        Padomes Lēmums (ES) 2016/1841 (2016. gada 5. oktobris) par to, lai Eiropas Savienības vārdā noslēgtu Apvienoto Nāciju Organizācijas Vispārējās konvencijas par klimata pārmaiņām ietvaros pieņemto Parīzes nolīgumu (OV L 282, 19.10.2016., 4. lpp.).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (16)
                  
                        Komisijas Deleģētā regula (ES) Nr. 231/2013 (2012. gada 19. decembris), ar ko papildina Eiropas Parlamenta un Padomes Direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību (OV L 83, 22.3.2013., 1. lpp.).